Crkva svetog Vasilija Ostroškog (Istočno Sarajevo)

Crkva svetog Vasilija Ostroškog je pravoslavni hram u centru Istočnog Sarajeva (naselje Dobrinja, općina Istočna Ilidža). Hram pripada Mitropoliji dabrobosanskoj Srpske pravoslavne crkve. Historija parohije Parohija na ovom prostoru se u 19. vijeku spominjala pod imenom Sarajevsko polje. Od 1919. godine parohija mijenja svoje granice i dobija naziv Kotoračka parohija, po selu Kotorac. Crkveni dom na lokalitetu Bijelo polje izgrađen je 1939. godine sa namjerom da se podigne i crkva, ali je početak Drugog svjetskog rata prekinuo te planove. Hronološki kontekst i historijski značaj Hram svetog Vasilija Ostroškog ima izuzetan istorijski značaj za noviju istoriju Sarajeva. Nakon što je 1940. godine završena i osvećena Crkva Svetog Preobraženja na Pofalićima (izgrađena u vrijeme Kraljevine Jugoslavije), nastupio je poluvjekovni period u kojem komunističke vlasti u SFRJ nisu dozvoljavale izgradnju novih pravoslavnih hramova na gradskom području. Dobijanjem građevinske dozvole i početkom radova u oktobru 1990. godine, crkva na Dobrinji zvanično je postala prvi pravoslavni hram čija je gradnja odobrena i započeta na prostoru sarajevskih gradskih opština nakon Drugog svjetskog rata. U momentu početka gradnje, lokacija je administrativno pripadala urbanoj zoni opštine Novi Grad Sarajevo. Zemljište za izgradnju crkve poklonio je lokalni mještanin Vukan Šehovac. Tek nakon potpisivanja Dejtonskog mirovnog sporazuma i uspostavljanja nove linije razgraničenja, hram je geografski pripao novoformiranoj opštini Istočna Ilidža u sastavu Istočnog Sarajeva. Izgradnja i obnova hrama Pripreme i početak izgradnje crkve na Dobrinji započeli su u oktobru 1990. godine. Do početka rata u Bosni i Hercegovini 1992. godine, završeni su glavni zidarski radovi, a krov objekta je pokriven bakarnim limom. Tokom ratnih dejstava (1992–1995), objekat se nalazio u zoni ratnih dejstava, zbog čega je pretrpio teška oštećenja. Nakon završetka rata, pristupilo se sistematskoj sanaciji unutrašnjih i vanjskih zidova, krova, te unutrašnjem uređenju. Svi radovi na obnovi uspješno su završeni 1998. godine. Osvjećenje U hramu je 2. maja 1999. godine svečano obilježeno nekoliko historijskih jubileja Srpske pravoslavne crkve. Svečani čin osvjećenja crkve predvodio je tadašnji mitropolit dabrobosanski Nikolaj, 30. septembra 2001. godine. Reference Vanjski linkovi http://www.svetivasilije-is.org/ Arhivirano 1. 10. 2016. na Wayback Machine